हैरिस और मिचेल मार्श की वापसी, इंग्लिस पहली बार टीम में, मर्फी को भी जगह
Australia WTC Final Team Announcement;  AUS Squad For ICC World Test Championship Final 2023 वर्ल्ड टेस्ट चैंपियनशिप फाइनल के लिए ऑस्ट्रेलिया ने 17 सदस्यीय टीम की घोषणा कर दी है। फाइनल 7 से 11 जून के बीच इंग्लैंड के ओवल मैदान में खेला जाएगा।
वर्ल्ड टेस्ट चैंपियनशिप फाइनल के लिए ऑस्ट्रेलिया ने 17 सदस्यीय टीम की घोषणा कर दी है। फाइनल 7 से 11 जून के बीच इंग्लैंड के ओवल मैदान में खेला जाएगा। यह फाइनल मुकाबला इंडिया और ऑस्ट्रेलिया के बीच होना है। टीम इंडिया लगातार दूसरी बार फाइनल में पहुंची है। वहीं 2021 में खेले गए पहले वर्ल्ड टेस्ट चैंपियनशिप फाइनल में भारत को न्यूजीलैंड से आठ विकेट से हार का सामना करना पड़ा था।
ऑस्ट्रेलिया ने बुधवार को वर्ल्ड टेस्ट चैंपियनशिप फाइनल और एशेज सीरीज के दो टेस्ट मैचों के लिए टीम की घोषणा कर दी है। फाइनल के लिए ऑलराउंडर मिचेल मार्श की चार साल बाद टेस्ट टीम में वापसी हुई है। 2 महीने पहले भारतीय दौरे पर नागपुर में टेस्ट डेब्यू करने वाले स्पिनर टॉड मर्फी को भी टीम में जगह दी गई है।
मार्श को भारत के खिलाफ वनडे सीरीज में शानदार प्रदर्शन का इनाम
मिचेल मार्श को भारत के खिलाफ वनडे सीरीज में शानदार प्रदर्शन का इनाम मिला है। वनडे सीरीज से पहले टेस्ट सीरीज में उन्हें टीम में जगह नहीं दी गई थी। मार्श की चार साल बाद टेस्ट टीम में वापसी हुई है। उन्होंने 2019 में अपना अखिरी टेस्ट खेला था। भारतीय दौरे पर वनडे सीरीज के दौरान मार्श ने 3 मैचों में 97 की औसत से 194 रन बनाए थे।
वहीं इंडिया दौरे पर टेस्ट टीम से बाहर रहे मार्कस हैरिस को भी फाइनल के लिए टीम में जगह दी गई है। हैरिस को ओपनर बैकअप के तौर पर चुना गया है। वहीं पहली बार जोश इंग्लिस को भी टेस्ट टीम में शामिल किया गया है। वे ऑस्ट्रेलिया के लिए अब तक टेस्ट डेब्यू नहीं कर सके हैं।
भारतीय दौरे में खराब प्रदर्शन के बाद भी वार्नर पर भरोसा
WTC फाइनल मे लिए ऑस्ट्रेलियाई टीम मैनेजमेंट ने ओपनर डेविड वार्नर पर भरोसा जताया है। भारत के खिलाफ टेस्ट सीरीज में वार्नर का बल्ला नहीं चल पाया था। वह टीम को अच्छी शुरुआत नहीं दे पाए थे। वार्नर भारतीय गेंदबाजों खास तौर से स्पिनर के सामने जूझते नजर आ रहे थे। वह शुरुआती दो मैचों में 8.66 की औसत से सिर्फ 26 रन बनाए थे। उसके बाद भी उन पर टीम मैनेजमेंट ने भरोसा जताया है।
कप्तान पैट कमिंस के कंधों पर तेज गेंदबाजी की कमान
वहीं ऑस्ट्रेलियाई कप्तान पैट कमिंस के कंधों पर तेज गेंदबाजी की कमान होगी। उनके अलावा टीम में बाएं हाथ के तेज गेंदबाज मिचेल स्टार्क, जोस हेजलवुड और स्कॉट बोलैंड को टीम में शामिल किया गया है। वहीं तेज गेंदबाजी ऑलराउंडर के तौर पर कैमरून ग्रीन और मिचेल मार्श को मौका दिया गया है। कैमरून ग्रीन ने दो महीने पहले इंडिया के खिलाफ दो टेस्ट मैचों में 67.50 की औसत से 135 रन भी बनाए थे। हालांकि विकेट लेने में वह सफल नहीं हो पाए।
टॉड मर्फी को भी टीम में जगह 
17 सदस्यीय कंगारू टीम में बतौर स्पिनर नाथन लायन और टॉड मर्फी को जगह मिली है। मर्फी भारतीय दौरे पर नागपुर टेस्ट से ऑस्ट्रेलिया के लिए डेब्यू किया था। उन्होंने 4 मैचों में 2.56 की इकोनॉमी रेट से 14 विकेट लिए थे। वहीं लायन ने 2.59 की इकोनॉमी रेट से 22 विकेट लिए थे। वर्ल्ड टेस्ट चैंपियनशिप के बाद इंग्लैंड के खिलाफ पहला टेस्ट 16 जून से एजबेस्टन में जबकि दूसरा टेस्ट 28 जून से लॉर्ड्स में खेला जाना है
वर्ल्ड टेस्ट चैंपियनशिप के लिए कंगारू टीम
पैट कमिंस (कप्तान), स्कॉट बोलैंड, एलेक्स केरी, कैमरून ग्रीन, मार्क हैरिस, जोस हेजलुवड, ट्रेविस हेड, जोस इंग्लिस, उस्मान ख्वाजा, मार्नस लाबुशेन, नाथन लायन, मिचेल मार्श, टॉड मर्फी, मैथ्यू रेन शॉ, स्टीव स्मिथ (उप-कप्तान), मिचेल स्टार्क और डेविड वार्नर।